**3. juli 2013**

**Pressemelding etter signering av felleserklæring mellom Sjøvik AS og Støttekomiteen for Vest-Sahara etter mekling av Lars Oftedal Broch på vegne av Norges OECD kontaktpunkt.**

**Støttekomiteen for Vest-Sahara og fiskeribedriften Sjøvik AS signerte i Molde 2.juli en avtale om oppfølging av OECDs retningslinjer for ansvarlig næringsliv.**

Avtalen kom i havn etter mekling mellom partene utført av tidligere høyesterettsdommer og leder av Økokrim Lars Oftedal Broch på vegne av Norges OECD kontaktpunkt.

**Gjennomgår rutiner i tråd med OECDs nye retningslinjer**
I tillegg til å gjøre en risikoanalyse i tråd med OECDs nye retningslinjer fra 2011, vil Sjøvik offentliggjøre krav til samarbeidspartnere og leverandører om menneskerettighetene og miljøet. Sjøvik vil også sikre at eksisterende rutiner for å motta klager fra enhver som er berørt av virksomheten tilfredsstiller kravene i OECDs retningslinjer, noe som blant annet innebærer at klageordningen er lett tilgjengelig, og å søke å løse bekymringsmeldinger og klager gjennom dialog.

Vest-Sahara er et sårbart område. Støttekomiteen for Vest-Sahara og Sjøvik AS er enige om at norske myndigheter bør gi klare råd til næringsliv i konfliktområder.

- Partene har vist forståelse for hverandres synspunkter og vist en vilje til å samarbeide i det resultatet som felleserklæringen inneholder, fremhever mekler Oftedal Broch.

Med felleserklæringen trekker SKVS den opprinnelige klagen til Norges OECD kontaktpunkt.

**Oppfordrer til særlig aktsomhet**
Kontaktpunktets rolle i saken har vært begrenset til å legge til rette for dialog og mekling.

**- Kontaktpunktet understreker i vår sluttrapport på generelt grunnlag at bedrifter bør utvise særlig aktsomhet for å redusere risiko for at egen virksomhet blir involvert i menneskerettighetsbrudd i konfliktområder. Vest-Sahara er et omstridt område.  Det rapporteres jevnlig om menneskerettighetsbrudd, sier leder for Norges OECD kontaktpunkt, jusprofessor og dekan ved Universitetet i Oslo, Hans Petter Graver.**

 Pressekontakt:
Sjøvik, Hugo Matre 400 16 000
Støttekomiteen for Vest-Sahara, Erik Hagen 45 26 56 19
Mekler Lars Oftedal Broch 45 66 46 09
Hans Petter Graver + 49 157 3521 1520

Faktaboks 1: Bakgrunn

Vest-Sahara er ifølge FN et ikke-selvstyrt område. Deler av Vest-Sahara er de facto kontrollert av Marokko. FN har hatt en fredsbevarende styrke i området (MINURSO) siden 1991, etter fredsavtalen mellom frigjøringsbevegelsen Polisario og Marokko.

Faktaboks 2: Norges OECD kontaktpunkt
Norge er som medlem i Organisasjonen for økonomisk samarbeid og utvikling (OECD) forpliktet til å ha en ikke-rettslig klageordning for OECDs retningslinjer for ansvarlig næringsliv. Kontaktpunktet skal legge til rette for dialog og mekling. Norges OECD kontaktpunkt er et uavhengig utvalg utnevnt av regjeringen. Kontaktpunktet ledes av jusprofessor Hans Petter Graver ved UiO. I denne saken har kontaktpunktet leid inn tidligere høyesterettsdommer Lars Oftedal Broch som mekler. Mekler har hatt assistanse fra kontaktpunktet sekretariat, som er administrativt underlagt Utenriksdepartementet.

[www.ansvarlignæringsliv.no](http://www.xn--ansvarlignringsliv-xub.no)